Valdís upp um 30 sæti í Kenýu Valdís Þóra Jónsdóttir lék í dag þriðja hringinn á Magical Kenya Ladies Open mótinu á Evrópumótaröð kvenna . Fyrir daginn var hún á 6 höggum yfir pari og sat í 57. sæti . Hún lék hins vegar mjög vel í dag og kom í hús á þremur höggum undir pari sem fleytir henni upp um 30 sæti . Valdís hóf leik á 1. holu í dag og lék fyrri 9 holurnar á einu höggi yfir pari þar sem hún fékk tvo fugla , þrjá skolla og restin pör . Á seinni 9 holunum var hún svo í miklum fugla gír og nældi sér í fimm fugla og einn skolla . Hún lauk því leik á 69 höggum eða þremur höggum undir pari . Með þessum frábæra hring fer Valdís upp um 30 sæti , úr því 57. í 27. sæti . Lokahringurinn fer fram á morgun og gæti Valdís með góðum hring komist í topp 10 en hún er eins og staðan er núna fjórum höggum frá efstu 10 konunum .